CPF ยังแกร่ง กำไรครึ่งปีแรกโต 6%
CPF ยังแกร่ง แม้กำไร Q2/58 ลดลง 15.90% แต่กำไรครึ่งปีแรกยังโตได้ 6.13% มาที่ 5.94 พันลบ. จาก 5.60 พันลบ. เมื่อปีก่อน หลังมีกำไรจากอัตราแลกเปลี่ยน บวกกับการขายเงินลงทุน
13 ส.ค. 2558

บริษัท เจริญโภคภัณฑ์อาหาร จำกัด (มหาชน) หรือ CPF รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 2.98 พันล้านบาท หรือมีกำไรสุทธิ 0.40 บาทต่อหุ้น ลดลง 15.90% จากช่วงเดียวกันของปีก่อนที่มีกำไรสุทธิ 3.55 พันล้านบาท หรือมีกำไรสุทธิ 0.48 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 5.94 พันล้านบาท หรือ 0.80 บาทต่อหุ้น เพิ่มขึ้น 6.13% จากช่วงเดียวกันของปีก่อนที่มีกำไรสุทธิ 5.60 พันล้านบาท หรือ 0.76 บาทต่อหุ้น
ทั้งนี้ผลการดำเนินงานไตรมาส 2 ที่ลดลง เนื่องจากบริษัทมีรายได้จากการขายสินค้าน้อยลง อีกทั้งค่าใช้จ่ายสำหรับการขายและการบริหารปรับตัวสูงขึ้น เมื่อเทียบกับช่วงเดียวกันของปีก่อน
อย่างไรก็ตาม หากมองภาพรวมในช่วง 6 เดือนแรกของปีนี้ ผลประกอบการของบริษัทเติบโตขึ้นเมื่อเทียบกับปีก่อน โดยได้รับปัจจัยสนับสนุนหลัก จากการที่บริษัทได้กำไรจากอัตราแลกเปลี่ยนสุทธิ ประกอบกับมีกำไรจากการขายเงินลงทุน อีกทั้งต้นทุนในการขายสินค้ามีการปรับตัวลงในช่วงครึ่งแรกของปีนี้